เทศบาลเมืองบางบัวทอง

เทศบาลเมืองบางบัวทอง เป็นหน่วยการปกครองส่วนท้องถิ่นระดับเทศบาลเมือง ในอำเภอบางบัวทอง จังหวัดนนทบุรี จัดตั้งขึ้นเมื่อปี พ.ศ. 2480
== ประวัติ ==
เทศบาลเมืองบางบัวทองจัดตั้งขึ้นเมื่อวันที่ 14 มีนาคม พ.ศ. 2480 ตามพระราชกฤษฎีกาจัดตั้งเทศบาลเมืองบางบัวทอง จังหวัดนนทบุรี พ.ศ. 2480  กำหนดท้องที่บางส่วนของตำบลบางบัวทองและตำบลโสนลอย อำเภอบางบัวทอง จังหวัดนนทบุรี ให้มีฐานะเป็นเทศบาล มีอาณาเขต 1 ตารางกิโลเมตร โดยมีขุนพิทักษ์ปทุมมาศ ซึ่งเดิมเป็นกำนันตำบลบางบัวทอง เป็นนายกเทศมนตรีคนแรก และนายเลี้ยง ทองไฮ้ กับ หม่อมหลวงแจ่ม อิศรางกูร ณ อยุธยา เป็นเทศมนตรีคณะแรก ต่อมาในวันที่ 26 มิถุนายน พ.ศ. 2538 มีการตราพระราชกฤษฎีกาเปลี่ยนแปลงเขตเทศบาลเมืองบางบัวทอง จังหวัดนนทบุรี พ.ศ. 2538 โดยขยายเขตเทศบาลเมืองบางบัวทองจาก 1 ตารางกิโลเมตร เป็น 13.5 ตารางกิโลเมตร
นอกจากนี้ ยังมีกฎหมายระดับชาติอันเกี่ยวแก่เทศบาลเมืองบางบัวทองอีกสองฉบับคือ พระราชกฤษฎีกาให้ใช้พระราชบัญญัติควบคุมการก่อสร้างอาคาร พ.ศ. 2479 ในเขตเทศบาลเมืองบางบัวทอง จังหวัดนนทบุรี พ.ศ. 2503 เนื่องจากมีการขยายตัวทั้งการก่อสร้างอาคารและการผังเมืองอย่างมากและอย่างรวดเร็วในท้องที่เทศบาลเมืองบางบัวทอง จึงกำหนดให้บังคับใช้พระราชบัญญัติควบคุมการก่อสร้างอาคาร พ.ศ. 2479 ในเขตเทศบาลเมืองบางบัวทอง เพื่อประโยชน์ในความมั่นคงแข็งแรง การอนามัย การสุขาภิบาล การป้องกันอัคคีภัย และการผังเมือง ให้เป็นระเบียบเรียบร้อยต่อไป และพระราชบัญญัติโอนกิจการบริหารบางส่วนของเทศบาลเมืองบางบัวทอง จังหวัดนนทบุรี ไปเป็นของสำนักงานปลัดกระทรวงสาธารณสุข พ.ศ. 2526 เนื่องจากเทศบาลเมืองบางบัวทองยื่นคำขอให้กระทรวงสาธารณสุขรับโอนสถานีอนามัยชั้น 1 ไปดำเนินการต่อ เนื่องจากเทศบาลเมืองบางบัวทองไม่สามารถดำเนินการให้บริการ รักษาพยาบาลแก่ประชาชน ให้เจริญก้าวหน้าต่อไปได้อีก
== ที่ตั้งและอาณาเขต ==
เทศบาลเมืองบางบัวทองมีระยะทางห่างจากตัวจังหวัดนนทบุรีประมาณ 15 กิโลเมตร และห่างจากกรุงเทพมหานครตามถนนบางกรวย-ไทรน้อย ประมาณ 22 กิโลเมตร มีอาณาเขตติดต่อกับองค์กรปกครองส่วนท้องถิ่นข้างเคียงดังต่อไปนี้
ทิศเหนือ ติดต่อกับเขตเทศบาลเมืองใหม่บางบัวทอง มีคลองสามวังฝั่งเหนือเป็นเส้นแบ่งเขต
ทิศตะวันออก ติดต่อกับเขตเทศบาลเมืองพิมลราชและเขตองค์การบริหารส่วนตำบลอ้อมเกร็ด (อำเภอปากเกร็ด) มีเส้นขนานระยะ 100 เมตรจากคลองลำโพฝั่งตะวันออก คลองส่งน้ำชลประทานฝั่งใต้ และคลองบางบัวทองฝั่งตะวันออกเป็นเส้นแบ่งเขต
ทิศใต้ ติดต่อกับเขตเทศบาลเมืองบางรักพัฒนา เขตองค์การบริหารส่วนตำบลบางรักใหญ่ และเขตเทศบาลเมืองบางรักพัฒนา (อีกครั้งหนึ่ง) มีคลองบางรักใหญ่ฝั่งตะวันออก คลองบางพลูฝั่งตะวันออก เส้นขนานระยะ 300 เมตรจากกึ่งกลางถนนรัตนาธิเบศร์ และคลองบางไผ่ฝั่งตะวันตกเป็นเส้นแบ่งเขต
ทิศตะวันตก ติดต่อกับเขตเทศบาลเมืองบางรักพัฒนา เขตเทศบาลเมืองพิมลราช (อีกครั้งหนึ่ง) และเขตเทศบาลเมืองใหม่บางบัวทอง มีเส้นขนานระยะ 500 เมตรจากกึ่งกลางถนนกาญจนาภิเษกเป็นเส้นแบ่งเขต
เทศบาลเมืองบางบัวทองครอบคลุมพื้นที่ตำบลโสนลอยทั้งตำบล ตำบลบางบัวทอง (เฉพาะหมู่ที่ 2 และบางส่วนของหมู่ที่ 1, 3) ตำบลบางรักใหญ่ (เฉพาะบางส่วนของหมู่ที่ 1, 2, 6, 7) ตำบลพิมลราช (เฉพาะบางส่วนของหมู่ที่ 1–3) และตำบลบางรักพัฒนา (เฉพาะหมู่ที่ 1 และบางส่วนของหมู่ที่ 3, 5, 6)
== ประชากร ==
เขตเทศบาลเมืองบางบัวทองมีประชากรในปี พ.ศ. 2563 จำนวน 51,441 คน อาชีพหลักของประชากรในถิ่นนี้คือ ทำสวน รับราชการ รัฐวิสาหกิจ บริษัทเอกชน ธุรกิจส่วนตัว รับจ้างทั่วไป และทำงานเอกชน ในท้องที่เทศบาลเมืองบางบัวทอง และบางส่วนเดินทางไปทำงานในกรุงเทพมหานคร
== การขนส่ง ==
=== ถนน ===
ถนนบางกรวย-ไทรน้อย ถนนตัดผ่านเขตเทศบาลเมืองบางบัวทอง
ถนนรัตนาธิเบศร์ ถนนเข้าสู่เขตเทศบาลเมืองบางบัวทอง
ถนนกาญจนาภิเษก ถนนเข้าสู่เขตเทศบาลเมืองบางบัวทอง
ถนนบางกรวย-ไทรน้อย ถนนเชื่อมต่อระหว่างอำเภอไทรน้อยกับเขตเทศบาลเมืองบางบัวทอง
ถนนบ้านกล้วย-ไทรน้อย ถนนเชื่อมต่อระหว่างเขตเทศบาลเมืองพิมลราชกับเขตเทศบาลเมืองบางบัวทอง
ถนนบางไผ่-หนองเพรางาย (ถนนเต็มรักพัฒนา) ถนนเชื่อมต่อระหว่างท้องถิ่นอื่น ๆ กับเขตเทศบาลเมืองบางบัวทอง
ถนนจันทร์ทองเอี่ยม ถนนเชื่อมต่อระหว่างเขตเทศบาลเมืองบางรักพัฒนากับเขตเทศบาลเมืองบางบัวทอง
=== รถโดยสารประจำทางและรถไฟฟ้า ===
127 บางบัวทอง-สะพานสมเด็จพระปิ่นเกล้า-ถนนข้าวสาร
2-29 สถานีคลองบางไผ่-สะพานภูมิพล 2                   2-28 ตลาดสดเทศบาลเมืองบางบัวทอง-แขวงรองเมือง
134 เคหะบางบัวทอง-สถานีขนส่งผู้โดยสารกรุงเทพ (จตุจักร) (ไม่เข้าเมืองบางบัวทอง)
364 บางบัวทอง-ลาดบัวหลวง
370 บางบัวทอง-ปทุมธานี
337 นนทบุรี-ปทุมธานี
516 เคหะบางบัวทอง-เทเวศร์ (ไม่เข้าเมืองบางบัวทอง)
2-36 ไทรน้อย-เดอะมอลล์ งามวงศ์วาน
680 รังสิต-บางใหญ่
1024 บางบัวทอง-นครอินทร์ (ข้ามสะพานพระนั่งเกล้า)
1024ข บางบัวทอง-นนทบุรี (ข้ามสะพานพระราม 5)
1003 บางบัวทอง-ท่าน้ำนนทบุรี-บางกรวย , บางบัวทอง-ไทรน้อย
มินิบัส(รถตู้)ปรับอากาศ บางบัวทอง-พระปิ่นเกล้า
มินิบัส(รถตู้)ปรับอากาศ บางบัวทอง-พงษ์เพชร (งามวงศ์วาน)
110 (2-35) โรงเรียนโสตศึกษาจังหวัดนนทบุรี-สะพานพระราม 7
2-33 ตลาดบางบัวทอง-ถนนเยาวราช
4-67 มหาวิทยาลัยมหิดล ศาลายา-ถนนพุทธมณฑล สาย 2-กระทรวงพาณิชย์
มินิบัส(รถตู้)ปรับอากาศ บางบัวทอง-ลาดพร้าว (จตุจักร)
รถไฟฟ้ามหานคร สายสีม่วง
== สาธารณูปโภค ==
ไฟฟ้า อยู่ในเขตการไฟฟ้านครหลวง เขตบางบัวทอง
ประปา อยู่ในเขตการประปานครหลวง สาขาบางบัวทอง
โทรศัพท์ อยู่ในเขตบริษัท ทีโอที จำกัด (มหาชน) เขตบางบัวทอง
การแพทย์ มีโรงพยาบาลหลายแห่งทั้งของรัฐบาล เช่น โรงพยาบาลบางบัวทอง และโรงพยาบาลของเอกชน
ไปรษณีย์ ดำเนินการโดยที่ทำการไปรษณีย์บางบัวทอง
== สถานที่สำคัญ ==

วัดบรมราชากาญจนาภิเษกอนุสรณ์ คณะสงฆ์จีนนิกายรังสรรค์ (วัดโพธิ์ทองหรือวัดเล่งเน่ยยี่ 2)
หอนาฬิกาเทศบาลเมืองบางบัวทอง ตั้งอยู่บริเวณทางเข้าตลาดเทศบาลเมืองบางบัวทอง เชิงสะพานข้ามคลองพระพิมลราชา
สวนสาธารณะเทศบาลเมืองบางบัวทอง
วัดละหาร วัดประจำเทศบาลเมืองบางบัวทอง
วัดบางไผ่ พระอารามหลวง
วัดพระแม่สกลสงเคราะห์ โบสถ์ศาสนาคริสต์ศาสนานิกายโรมันคาทอลิก
มัสยิดนะฮ์ฏอตุลอิสลาห์ สุเหร่าศาสนาอิสลาม
ตลาดสดเทศบาลเมืองบางบัวทอง ตั้งอยู่ริมคลองพระพิมลราชา
โรงพยาบาลบางบัวทอง กระทรวงสาธารณสุข
ตลาดน้ำพิมลราช ตั้งอยู่ใกล้กับโครงการส่งน้ำและบำรุงรักษาพระยาบรรลือ
== อ้างอิง ==
== แหล่งข้อมูลอื่น ==
เว็บไซต์เทศบาลเมืองบางบัวทอง
บางบัวทอง
บางบัวทอง